Title: คำสั่งหัวหน้าคณะรักษาความสงบแห่งชาติ ที่ 48/2559 เรื่อง การปรับปรุงการบริหารงานบุคคลในบางหน่วยงานของรัฐ

คำสั่งหัวหน้าคณะรักษาความสงบแห่งชาติ

คำสั่งหัวหน้าคณะรักษาความสงบแห่งชาติ
ที่ ๔๘/๒๕๕๙
เรื่อง
การปรับปรุงการบริหารงานบุคคลในบางหน่วยงานของรัฐ

เพื่อเพิ่มประสิทธิภาพในการแก้ไขปัญหาสำคัญของประเทศ
ซึ่งจำเป็นต้องดำเนินการเป็นการด่วน และเพื่อประโยชน์ในการสร้างความเชื่อมั่น
ความมั่นคงทางเศรษฐกิจและการปฏิรูปราชการแผ่นดิน

อาศัยอำนาจตามความในมาตรา
๔๔ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติ โดยความเห็นชอบของคณะรักษาความสงบแห่งชาติ จึงมีคำสั่ง
ดังต่อไปนี้

ข้อ
๑  ให้นายจุฬา สุขมานพ
อธิบดีกรมท่าอากาศยาน กระทรวงคมนาคม ออกจากราชการ
โดยถือว่าเป็นการออกจากราชการเพื่อไปปฏิบัติงานโดยได้รับอนุมัติจากคณะรัฐมนตรี
ซึ่งจำเป็นต้องอาศัยผู้มีคุณสมบัติและประสบการณ์ในการแก้ไขปัญหาการบินพลเรือนโดยเร่งด่วน
และให้ดำรงตำแหน่งผู้อำนวยการสำนักงานการบินพลเรือนแห่งประเทศไทย
ตามพระราชกำหนดการบินพลเรือนแห่งประเทศไทย พ.ศ. ๒๕๕๘ ตั้งแต่วันที่ ๑ ตุลาคม พ.ศ.
๒๕๕๙
อันเป็นวันที่ผู้ดำรงตำแหน่งผู้อำนวยการสำนักงานการบินพลเรือนแห่งประเทศไทยขอลาออกจากตำแหน่งเพราะเหตุสุขภาพ
ในระหว่างนี้ให้ผู้อำนวยการในปัจจุบันหยุดการปฏิบัติหน้าที่ได้โดยยังคงได้รับเงินเดือนและประโยชน์อย่างอื่นของผู้อำนวยการเช่นเดิม และให้นายจุฬา
สุขมานพ อธิบดีกรมท่าอากาศยาน ไปรักษาการแทนผู้อำนวยการสำนักงานการบินพลเรือนแห่งประเทศไทยอีกตำแหน่งหนึ่ง
โดยให้จัดทำข้อตกลงการจ้างใหม่ตามที่คณะกรรมการกำกับสำนักงานการบินพลเรือนแห่งประเทศไทยกำหนด
เมื่อนายจุฬา
สุขมานพ
พ้นจากตำแหน่งผู้อำนวยการสำนักงานการบินพลเรือนแห่งประเทศไทยและประสงค์จะกลับเข้ารับราชการใหม่ภายในอายุราชการที่มีอยู่
โดยยังคงมีคุณสมบัติของการเป็นข้าราชการพลเรือนและไม่มีลักษณะต้องห้ามตามกฎหมาย
ให้กระทรวงคมนาคมดำเนินการบรรจุและแต่งตั้งให้ดำรงตำแหน่งในระดับที่ไม่ต่ำกว่าเดิมและรับเงินเดือนในขั้นที่ไม่ต่ำกว่าเดิมในกระทรวงคมนาคมตามหลักเกณฑ์และวิธีการที่คณะกรรมการข้าราชการพลเรือนกำหนดตามมาตรา
๖๓ แห่งพระราชบัญญัติระเบียบข้าราชการพลเรือน พ.ศ. ๒๕๕๑

ข้อ
๒  ให้กระทรวงคมนาคม สำนักงานคณะกรรมการข้าราชการพลเรือน
และสำนักงานการบินพลเรือนแห่งประเทศไทยดำเนินการตามกฎหมายในส่วนที่เกี่ยวข้องเพื่อให้เป็นไปตามคำสั่งนี้

ข้อ
๓[๑]  คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

สั่ง ณ วันที่ ๑๘
สิงหาคม พุทธศักราช ๒๕๕๙
พลเอก ประยุทธ์  จันทร์โอชา
หัวหน้าคณะรักษาความสงบแห่งชาติ

ปริยานุช/จัดทำ
๒๓ สิงหาคม
๒๕๕๙

ชวัลพร/ตรวจ
๒๓ สิงหาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๘๑ ง/หน้า ๔๖/๑๘ สิงหาคม ๒๕๕๙